送從翁從東川弘農尚書幕
作者：李商隱
朝代：唐

paragraphs: 大鎮初更帥，嘉賓素見邀。
使車無遠近，歸路更煙霄。
穩放驊騮步，高安翡翠巢。
御風知有在，去國肯無聊。
早忝諸孫末，俱從小隱招。
心懸紫雲閣，夢斷赤城標。
素女悲清瑟，秦娥弄玉簫。
山連玄圃近，水接絳河遙。
豈意聞周鐸，翻然慕舜韶。
皆辭喬木去，遠逐斷蓬飄。
薄俗誰其激，斯民已甚恌。
鸞皇期一舉，燕雀不相饒。
敢共頽波遠，因之內火燒。
是非過別夢，時節慘驚飙。
未至誰能賦，中乾欲病痟。
屢曾紆錦繍，勉欲報瓊瑤。
我恐霜侵鬢，君先綬挂腰。
甘心與陳阮，揮手謝松喬。
錦里差隣接，雲臺閉寂寥。
一川虛月魄，萬崦自芝苗。
瘴雨瀧間急，離魂峽外銷。
非關無燭夜，其奈落花朝。
幾處逢鳴佩，何筵不翠翹。
蠻童騎象舞，江市賣鮫綃。
南詔知非敵，西山亦屢驕。
勿貪佳麗地，不爲聖明朝。
少減東城飲，時看北斗杓。
莫因乖別久，遂逐歲寒凋。
盛幕開高宴，將軍問故僚。
爲言公玉季，早日棄漁樵。